Katrine Daugaard (LA), 2024-05-08:
Tak for det.
Vi behandler i dag et lovforslag, som social- og boligministeren og regeringspartierne har fremsat.
Det er et lovforslag, som bekymrer mig og Liberal Alliance meget.
Ministeren giver nemlig sig selv carte blanche til at lave adoptioner med Ankestyrelsen som adoptionsformidlende led, og det er meget problematisk, at Ankestyrelsen med det tilsyn, som de har i dag, skal til at agere adoptionsbureau, for det bliver jo dermed den samme myndighed, som forestår tilsyns- og kontrolopgaven.
Ankestyrelsens tilsyn kan man på nuværende tidspunkt i forvejen sætte spørgsmålstegn ved, og det er derfor ikke hensigtsmæssigt, at Ankestyrelsen får den her rolle.
Ministeren har forklaret mig, at det så vil være Socialministeriet, der fører tilsyn med Ankestyrelsen, men da lovforslaget tillægger ministeren bemyndigelse til at tilrettelægge adoptionsformidlingen, kan det jo være svært at se, hvem der fremadrettet forestår tilsynet og kontrollen, samt at denne er særlig uafhængig.
I lovforslaget nævnes der adoptionshjælp.
Det er uklart, hvad det dækker over, og det bør, såfremt der er tale om adoptionsformidling, stå der.
Loven giver bemyndigelse til, at ministeren ved bekendtgørelse kan agere mere eller mindre frit i forhold til udenlandske adoptioner, men det er nu i det mindste med en solnedgangsklausul.
Lovforslaget løser ikke problemerne i forhold til PAS-opgaverne, hvor der bør laves klare servicemål for indholdet af sagsbehandlingen, ligesom der bør gøres en langt større indsats for at kræve oplysninger til danske statsborgere, som fortsat har store dele af deres egne oplysninger gemt i private arkiver i afgiverlandene.
Lovforslaget vil opkræve adoptanterne gebyrer, og der er brug for, at vi i Folketinget får et overblik over de såkaldte adoptionsgebyrer.
Disse gebyrer har påviseligt vist sig at give et incitament til korruption og noget, der til forveksling ligner menneskehandel.
Der bør ved lov fastslås klare rammer for adoptionsgebyret, altså både i forhold til gebyrets størrelse, men også formålet.
Det kunne være udgifter til flybilletter, udgifter til en ledsager til barnet, lægeundersøgelser osv., og det skal fastslås af Folketinget.
Oplysningerne om skandalerne på adoptionsområdet i Danmark og i andre lande rundtom i hele verden som Sverige, Norge, Belgien, Frankrig, Schweiz, Holland, USA og Australien – ja, det er i store dele af Vesten – understreger vigtigheden af, at der ikke blot fortsættes med udenlandske adoptioner på den måde, som det hidtil har foregået på.
Lovforslaget skaber bare ikke en garanti eller en sikkerhed for det.
Det er ikke i statens interesse at fremme adoptioner uden et ordentligt opsyn og tilsyn via en forhastet lovgivning.
Det her handler for mig at se ikke om at være for eller imod adoptioner eller om en opdeling imellem historiske og nutidige problemer; det handler om, at der med lovforslaget stadig ikke tages et ansvar for, at vi fra dansk side laver en adoptionslov, der sikrer alt det, vi fra dansk side kan.
Det handler om, at vi har en minister, der igen og igen siger, at Danmark ikke kan sikre, at korruption, fusk med papirerne i afgiverlandene eller handel med børn kan forekomme, når vi adopterer transnationalt.
Jeg deler bekymringen om Ankestyrelsens rolle i tidligere adoptionssager, hvor de har fejlet i forhold til at opretholde det her ansvar, og det er afgørende at sikre et pålideligt tilsyn, hvilket Ankestyrelsen hidtil ikke har kunnet garantere.
Mistilliden til Ankestyrelsen findes allerede, og en tidligere medarbejder har udtalt, at myndighederne har overhørt advarsler og ignoreret himmelråbende problemer i adoptionssager.
For Liberal Alliance er det uacceptabelt, at børns rettigheder kan blive tilsidesat i adoptionsprocessen.
En adoption bør være en beskyttelse af børn og ikke en ret for barnløse, hvis det indebærer en risiko for krænkelser af børns rettigheder, og det siger ministeren at det stadig gør.
Derfor bør man ikke tænke i overgangsløsninger, altså at man lige tager 50 børn til, men at det her handler om rigtige mennesker.
Jeg tror, man i hele Vesten går en ny tid i møde, når det gælder adoptioner, og derfor bemærker jeg da også Hollands flertalsbeslutning om at stoppe alle transnationale adoptioner på grund af en manglende mulighed for en pålidelig sikring af lovlige adoptioner, og det er i øvrigt en afgørelse, som de i deres parlament var fuldstændig enige om.
Vi skal prioritere børns rettigheder og sikre en grundig gennemgang af lovgivningen, før der tages yderligere skridt.